ddrg/super_eurlex huggingface dataset:
RÅDETS AFGØRELSE af 17. december 1996 om indgåelse af en aftale i form af brevveksling om midlertidig anvendelse af aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter (97/131/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til forslag fra Kommissionen, og

ud fra følgende betragtninger:

Fællesskabet og New Zealand har indledt forhandlinger for at fastlægge de sundhedsmæssige foranstaltninger, der skal gælde i samhandelen med levende dyr og animalske produkter;

som et resultat af disse forhandlinger blev der undertegnet en aftale den 17. december 1996;

for at undgå en afbrydelse i samhandelen er de to parter blevet enige om at anvende aftalen midlertidigt fra 1. januar 1997 og indtil de to parter har underrettet hinanden om, at deres respektive procedurer for ratifikation af ovennævnte aftale er afsluttet, som fastsat i aftalens artikel 18, stk. 1, andet afsnit, i overensstemmelse med aftalen i form af brevveksling;

denne aftale bør godkendes -

TRUFFET FØLGENDE AFGØRELSE:

Artikel 1

Aftalen i form af brevveksling om midlertidig anvendelse af aftalen mellem Det Europæiske Fællesskab og New Zealand om sundhedsmæssige foranstaltninger i samhandelen med levende dyr og animalske produkter godkendes herved på Fællesskabets vegne.

Teksten til aftalen i form af brevveksling er knyttet til denne afgørelse.

Artikel 2

Formanden for Rådet bemyndiges til at udpege den person, der er beføjet til at undertegne aftalen i form af brevveksling med bindende virkning for Fællesskabet.

Artikel 3

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 17. december 1996.

På Rådets vegne

I. YATES

Formand
KOMMISSIONENS BESLUTNING af 16. september 1997 om beskyttelsesforanstaltninger over for visse fiskerivarer med oprindelse i Kina og om ændring af beslutning 97/368/EF (EØS-relevant tekst) (97/620/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 19, og

ud fra følgende betragtninger:

Der er fundet Vibrio cholerae i kogte langusterhaler med oprindelse i en forarbejdningsvirksomhed i Kina ved import til EF;

forekomsten af Vibrio cholerae i levnedsmidler skyldes dårlig hygiejne før og/eller efter forarbejdningen af levnedsmidlerne og udgør en alvorlig fare for menneskers sundhed;

import af produkter fra den pågældende virksomhed i Kina kan derfor ikke længere tillades;

EU-kontrolbesøg i Kina og resultaterne af kontrol ved EU's grænsekontrolsteder har vist, at der er en sundhedsrisiko i forbindelse med produktion og forarbejdning af fiskerivarer;

Kommissionens beslutning 97/368/EF om beskyttelsesforanstaltninger over for visse fiskerivarer med oprindelse i Kina (3), ændret ved beslutning 97/587/EF (4), indeholder et forbud mod import af friske fiskerivarer med oprindelse i Kina og et krav om, at frosne eller forarbejdede fiskerivarer med oprindelse i Kina systematisk skal underkastes mikrobiologisk undersøgelse;

Kommissionens beslutning 97/368/EF skal tages op til revision inden den 30. september 1997, og på grundlag af de nyeste resultater er det nødvendigt at forlænge foranstaltningerne i denne beslutning indtil den 28. februar 1998;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Denne beslutning gælder for fiskerivarer, ferske, frosne eller forarbejdede, med oprindelse i Kina.

Artikel 2

Medlemsstaterne forbyder import af fiskerivarer i enhver form med oprindelse i følgende virksomhed i Kina: Yangcheng Fengbao Aquatic Food Co., Ltd (Plant Code nr. 3200/02226).

Artikel 3

I artikel 6 i Kommissionens beslutning 97/368/EF ændres »den 30. september 1997« til »den 28. februar 1998«.

Artikel 4

Medlemsstaterne ændrer de foranstaltninger, de anvender for import fra Kina, for at bringe dem i overensstemmelse med denne beslutning. De underretter straks Kommissionen herom.

Artikel 5

Alle omkostninger i forbindelse med anvendelsen af denne beslutning påhviler afsenderen, modtageren eller deres stedfortræder.

Artikel 6

Denne beslutning er rettet til medlemsstaterne.

Udfærdiget i Bruxelles, den 16. september 1997.

På Kommissionens vegne

Franz FISCHLER

Medlem af Kommissionen

(1) EFT L 373 af 31. 12. 1990, s. 1.

(2) EFT L 162 af 1. 7. 1996, s. 1.

(3) EFT L 156 af 13. 6. 1997, s. 57.

(4) EFT L 238 af 29. 8. 1997, s. 45.
KOMMISSIONENS BESLUTNING af 28. juli 1997 om ændring af beslutning 94/325/EF om særlige betingelser for import af fiskerivarer og akvakulturprodukter med oprindelse i Thailand (EØS-relevant tekst) (97/563/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/493/EØF af 22. juli 1991 om sundhedsmæssige betingelser for produktion og afsætning af fiskerivarer (1), senest ændret ved direktiv 96/23/EF (2), særlig artikel 11, stk. 1, og

ud fra følgende betragtninger:

Kommissionen har vedtaget beslutning 97/562/EF (3) om særlige betingelser for import af toskallede bløddyr, pighuder, sækdyr og havsnegle med oprindelse i Thailand; det er derfor nødvendigt at ændre Kommissionens beslutning 94/325/EF (4), senest ændret ved beslutning 96/31/EF (5);

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Bilag A, punkt IV, 7), i beslutning 94/325/EF affattes således:

»7) er fremstillet, hvis det drejer sig om toskallede bløddyr, i frossen eller forarbejdet stand, i godkendte produktionsområder, som fastsat i bilaget til Kommissionens beslutning 97/562/EF (*) om særlige betingelser for import af toskallede bløddyr, pighuder, sækdyr og havsnegle med oprindelse i Thailand og er blevet steriliseret eller varmebehandlet i overensstemmelse med kravene i Kommissionens beslutning 93/25/EØF (**).

(*) EFT nr. L 232 af 23. 8. 1997, s. 9.

(**) EFT nr. L 16 af 25. 11. 1993, s. 22.«

Artikel 2

Denne beslutning er rettet til medlemsstaterne.

Udfærdiget i Bruxelles, den 28. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 24. 9. 1991, s. 15.

(2) EFT nr. L 125 af 23. 5. 1996, s. 10.

(3) Se side 9 i denne Tidende.

(4) EFT nr. L 145 af 10. 6. 1994, s. 30.

(5) EFT nr. L 9 af 12. 1. 1996, s. 6.
RÅDETS AFGØRELSE af 17. december 1996 om indgåelse af aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter (97/132/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 113,

under henvisning til forslag fra Kommissionen, og

ud fra følgende betragtninger:

Aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter er et velegnet instrument til den praktiske gennemførelse af bestemmelserne i WTO-aftalen om anvendelsen af sundheds- og plantesundhedsforanstaltninger for så vidt angår dyresundhedsmæssige foranstaltninger;

aftalen vil lette samhandelen mellem Det Europæiske Fællesskab og New Zealand med levende dyr og animalske produkter ved gradvis anerkendelse af ligestilling af sundhedsforanstaltninger, anvendelse af regionaliseringsprincippet, forbedret kommunikation og udvidet samarbejde;

aftalen bør godkendes på Fællesskabets vegne -

TRUFFET FØLGENDE AFGØRELSE:

Artikel 1

Aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter godkendes herved på Fællesskabets vegne.

Teksten og bilagene til aftalen er knyttet til denne afgørelse.

Artikel 2

Formanden for Rådet bemyndiges til at udpege den person, der er beføjet til at undertegne aftalen med bindende virkning for Fællesskabet.

Artikel 3

Kommissionen, som bistås af repræsentanterne for veterinærtjenesterne, repræsenterer Fællesskabet i den fælles forvaltningskomité, der er omhandlet i aftalens artikel 16, stk. 1.

Fællesskabets holdning med hensyn til de spørgsmål, denne komité skal behandle, som omhandlet i aftalens artikel 16, stk. 2, sidste punktum, fastlægges af Rådet, der træffer afgørelse med kvalificeret flertal på forslag af Kommissionen.

Artikel 4

For så vidt angår fersk kød og kødprodukter fastsættes der med henblik på gennemførelsen af aftalen efter proceduren i artikel 29 i direktiv 72/462/EØF (1) garantier, der svarer til dem, der er fastsat i nævnte direktiv.

Artikel 5

Denne afgørelse offentliggøres i De Europæiske Fællesskabers Tidende.

Den træder i kraft på dagen for offentliggørelsen.

Udfærdiget i Bruxelles, den 17. december 1996.

På Rådets vegne

I. YATES

Formand

(1) EFT nr. L 302 af 31. 12. 1972. Direktivet er senest ændret ved forordning (EØF) nr. 1601/92 (EFT nr. L 173 af 27. 6. 1992, s. 13).
KOMMISSIONENS BESLUTNING af 18. december 1996 om ændring af beslutning 93/196/EØF og 93/197/EØF for så vidt angår indførsel af hovdyr fra Island (EØS-relevant tekst) (97/36/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande (1), senest ændret ved akten vedrørende Østrigs, Finlands og Sveriges tiltrædelse, særlig artikel 15, litra a), og artikel 16, og

ud fra følgende betragtninger:

De islandske veterinærmyndigheder har givet Kommissionen garantier med hensyn til fravær af infektiøs anæmi på deres område;

den serologiske test for denne sygdom (den såkaldte Coggins-test) bør derfor afskaffes ved indførsel af hovdyr fra Island; de islandske veterinærmyndigheder skal dog bekræfte, at Island er officielt fri for denne sygdom;

Kommissionens beslutning 93/196/EØF af 5. februar 1993 om dyresundhedsmæssige betingelser og udstedelse af sundhedscertifikat ved indførsel af hovdyr til slagtning (2), senest ændret ved beslutning 96/279/EF (3), og Kommissionens beslutning 93/197/EØF af 5. februar 1993 om dyresundhedsmæssige betingelser og udstedelse af sundhedscertifikat ved indførsel af registrerede hovdyr og hovdyr til opdræt og som brugsdyr (4), senest ændret ved beslutning 96/279/EF, bør derfor ændres;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

1. I beslutning 93/196/EØF foretages følgende ændringer:

a) i bilag I, del III, litra j), affattes første led således:

»- i) en Coggins-test for infektiøs anæmi (3) eller

ii) for et hovdyr, der siden fødslen har opholdt sig på Island, bekræftes det, at Island er officielt fri for infektiøs anæmi (3)«

b) i bilag II, del III, litra j), affattes første led således:

»- i) en Coggins-test for infektiøs anæmi (4) eller

ii) for et hovdyr, der siden fødslen har opholdt sig på Island, bekræftes det, at Island er officielt fri for infektiøs anæmi (4).«

2. I bilag II, sundhedscertifikat A, del III litra j), til beslutning 93/197/EØF affattes første led således:

»- i) en Coggins-test for infektiøs anæmi (2) eller

ii) for et hovdyr, der siden fødslen har opholdt sig på Island, bekræftes det, at Island er officielt fri for infektiøs anæmi (2).«

Artikel 2

Denne beslutning er rettet til medlemsstaterne.

Udfærdiget i Bruxelles, den 18. december 1996.

På Kommissionens vegne

Franz FISCHLER

Medlem af Kommissionen

(1) EFT nr. L 224 af 18. 8. 1990, s. 42.

(2) EFT nr. L 86 af 6. 4. 1993, s. 7.

(3) EFT nr. L 107 af 30. 4. 1996, s. 1.

(4) EFT nr. L 86 af 6. 4. 1993, s. 16.
KOMMISSIONENS BESLUTNING af 3. februar 1997 om ændring af beslutning 94/360/EF om mindre hyppig fysisk kontrol af sendinger af bestemte produkter, der skal indføres fra tredjelande i henhold til direktiv 90/675/EØF (EØS-relevant tekst) (97/139/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/675/EØF af 10. december 1990 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), senest ændret ved direktiv 96/43/EF (2), særlig artikel 8, stk. 3, og

ud fra følgende betragtninger:

Bilag II til Kommissionens beslutning 94/360/EF af 20. maj 1994 om mindre hyppig fysisk kontrol af sendinger af bestemte produkter, der skal indføres fra tredjelande i henhold til direktiv 90/675/EØF (3), senest ændret ved beslutning 96/104/EF (4), bør ajourføres som følge af forhandlingerne om veterinæraftaler med visse tredjelande og drøftelserne inden for rammerne af EØS-aftalen;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I bilag II til beslutning 94/360/EF indsættes følgende led:

»- For New Zealand hyppighederne i Rådets afgørelse 97/131/EF af 17. december 1996 om indgåelse af en aftale i form af brevveksling om midlertidig anvendelse af aftalen mellem Det Europæiske Fællesskab og New Zealand om sundhedsforanstaltninger i samhandelen med levende dyr og animalske produkter (1).

- For Norge kan medlemsstaterne opretholde hyppigheder, der måtte ligge under de i bilag I nævnte.

- For Island, hvad angår de produkter, der er nævnt i bilag I, kategori I, 2, og kategori II, 6, kan medlemsstaterne opretholde hyppigheder, der måtte ligge under de i bilag I nævnte.

(1) EFT nr. L 57 af 26. 2. 1997, s. 1.«

Artikel 2

Denne beslutning er rettet til medlemsstaterne.

Udfærdiget i Bruxelles, den 3. februar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 373 af 31. 12. 1990, s. 1.

(2) EFT nr. L 162 af 1. 7. 1996, s. 1.

(3) EFT nr. L 158 af 25. 6. 1994, s. 41.

(4) EFT nr. L 24 af 31. 1. 1996, s. 31.
RÅDETS AFGØRELSE af 20. januar 1997 om udnævnelse af formanden for appelkammeret ved EF-Sortsmyndigheden og af formandens suppleant (97/C 36/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2100/94 af 27. juli 1994 om EF-sortsbeskyttelse (1), særlig artikel 47, stk. 1 og 2,

under henvisning til de kandidater, som Kommissionen indstillede den 27. juni 1996 efter udtalelse fra EF-Sortsmyndighedens administrationsråd -

TRUFFET FØLGENDE AFGØRELSE:

Eneste artikel

Gabriele WINKLER, født den 7. oktober 1944, udnævnes til formand for appelkammeret ved EF-Sortsmyndigheden for en periode på fem år.

Dimitríos CHRISTODOULOU, født den 1. marts 1947, udnævnes til suppleant for formanden for appelkammeret ved EF-Sortsmyndigheden for en periode på fem år.

Deres mandater gælder fra den dato, hvor de tiltræder deres stillinger, idet denne dato skal aftales med Sortsmyndighedens præsident og administrationsråd.

Udfærdiget i Bruxelles, den 20. januar 1997.

På Rådets vegne

J. VAN AARTSEN

Formand

(1) EFT nr. L 227 af 1. 9. 1994, s. 1. Forordningen er ændret ved forordning (EF) nr. 2506/95 (EFT nr. L 258 af 28. 10. 1995, s. 3).
RÅDETS AFGØRELSE af 20. januar 1997 om udnævnelse af vicepræsidenten for EF-Sortsmyndigheden (97/C 36/03)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2100/94 af 27. juli 1994 om EF-sortsbeskyttelse (1), særlig artikel 43, stk. 3,

under henvisning til de kandidater, som Kommissionen indstillede den 15. april 1996 efter udtalelse fra EF-Sortsmyndighedens administrationsråd og efter samråd med Sortsmyndighedens præsident -

TRUFFET FØLGENDE AFGØRELSE:

Eneste artikel

José María ELENA ROSELLÓ, født den 30. oktober 1942, udnævnes til vicepræsident for EF-Sortsmyndigheden for en periode på fem år.

Hans mandat gælder fra den dato, hvor han tiltræder sin stilling, idet denne dato skal aftales med Sortsmyndighedens præsident og administrationsråd.

Udfærdiget i Bruxelles, den 20. janaur 1997.

På Rådets vegne

J. VAN AARTSEN

Formand

(1) EFT nr. L 227 af 1. 9. 1994, s. 1. Forordningen er ændret ved forordning (EF) nr. 2506/95 (EFT nr. L 258 af 28. 10. 1995, s. 3).
KOMMISSIONENS BESLUTNING af 9. januar 1997 om anerkendelse af, at produktionen af visse kvalitetsvine fra bestemte dyrkningsområder i Spanien på grund af disse vines kvalitative egenskaber langt fra er tilstrækkelig til at dække efterspørgslen (Kun den spanske udgave er autentisk) (EØS-relevant tekst) (97/85/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 822/87 af 16. marts 1987 om den fælles markedsordning for vin (1), senest ændret ved forordning (EF) nr. 1592/96 (2), særlig artikel 6, stk. 4, og

ud fra følgende betragtninger:

Ifølge artikel 6, stk. 1, i forordning (EØF) nr. 822/87 er enhver nyplantning af vinstokke forbudt indtil den 31. august 1998; bestemmelsen giver dog mulighed for, at medlemsstaterne for produktionsårene 1996/97 og 1997/98 kan meddele tilladelse til nyplantninger på arealer, der er bestemt til produktion af:

- kvalitetsvine fra bestemte dyrkningsområder (kvbd), og

- bordvine, der betegnes med en af følgende benævnelser: »Landwein«, »vin de pays«, »indicazione geografica tipica«, »vino de la tierra«, »vinho regional«, »regional wine« osv., for hvilke Kommissionen har anerkendt, at produktionen på grund af deres kvalitative egenskaber langt fra er tilstrækkelig til at dække efterspørgslen

anmodninger om anvendelse af denne bestemmelse med hensyn til visse kvbd blev indgivet af den spanske regering den 3. december 1996;

efter gennemgangen af anmodningerne kan det konstateres, at de pågældende kvbd opfylder betingelserne; den i forordningen fastsatte grænse på 3 615 ha er ikke overskredet;

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Vin -

VEDTAGET FØLGENDE BESLUTNING:

Artikel 1

De i bilaget anførte kvbd opfylder betingelserne i artikel 6, stk. 1, andet afsnit, i forordning (EØF) nr. 822/87, for så vidt den i samme bilag anførte udvidelse af arealet for alle kvbd i et givet område ikke overskrides.

Artikel 2

Denne beslutning er rettet til Kongeriget Spanien.

Udfærdiget i Bruxelles, den 9. januar 1997.

På Kommissionens vegne

Franz FISCHLER

Medlem af Kommissionen

(1) EFT nr. L 84 af 27. 3. 1987, s. 1.

(2) EFT nr. L 206 af 16. 8. 1996, s. 31.

BILAG

>TABELPOSITION>
KOMMISSIONENS AFGØRELSE af 25. marts 1997 om afslutning af antidumpingproceduren vedrørende importen af ubearbejdet, ulegeret zink med oprindelse i Kasakhstan, Ukraine og Usbekistan (97/223/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9 og 23,

efter konsultation i Det Rådgivende Udvalg, og

ud fra følgende betragtninger:

(1) Den 9. juni 1995 gav Kommissionen ved en meddelelse offentliggjort i De Europæiske Fællesskabers Tidende (3) underretning om indledning af en antidumpingprocedure vedrørende indførslen af ubearbejdet, ulegeret zink med oprindelse i Kasakhstan, Polen, Rusland, Ukraine og Usbekistan og indledte en undersøgelse. For så vidt angår Rusland og Polen fremgår resultaterne af denne undersøgelse af Kommissionens forordning (EF) nr. 593/97 (4).

(2) Undersøgelsen viste, at importen af ubearbejdet, ulegeret zink med oprindelse i Kasakhstan, Ukraine og Usbekistan ligger under den i artikel 9, stk. 3, i forordning (EF) nr. 384/96 omhandlede ubetydelighedstærskel, da importen fra disse lande udgør en markedsandel af forbruget i Fællesskabet på under 1 % for de enkelte lande og under 3 % set under ét. Den skade, der er påført erhvervsgrenen i Fællesskabet som følge af importen fra Kasakhstan, Ukraine og Usbekistan, betragtes følgelig som ubetydelig, og proceduren bør afsluttes, for så vidt angår importen af ubearbejdet, ulegeret zink med oprindelse i disse lande -

TRUFFET FØLGENDE AFGØRELSE:

Eneste artikel

Proceduren vedrørende importen af ubearbejdet, ulegeret zink med oprindelse i Kasakhstan, Ukraine og Usbekistan afsluttes.

Udfærdiget i Bruxelles, den 25. marts 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 317 af 6. 12. 1996, s. 1.

(3) EFT nr. C 143 af 9. 6. 1995, s. 12.

(4) Se side 6 i denne Tidende.
RÅDETS AFGØRELSE af 24. marts 1997 om supplering af fælles aktion 96/406/FUSP vedrørende Unionens aktion til støtte for valgene i Bosnien-Hercegovina (97/224/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til konklusionerne fra Det Europæiske Råds møde den 13. og 14. december 1996 i Dublin, og

ud fra følgende betragtninger:

Den 10. juni 1996 vedtog Rådet fælles aktion 96/406/FUSP vedrørende Unionens aktion til støtte for valgene i Bosnien-Hercegovina (1);

lokalvalgene, der oprindelig var planlagt til den 14. september 1996, og som to gange er blevet udsat af den foreløbige valgkommission i Bosnien-Hercegovina, forventes nu at finde sted i 1997;

fælles aktion 96/406/FUSP bør suppleres -

TRUFFET FØLGENDE AFGØRELSE:

Artikel 1

Formålet med denne afgørelse er at fortsætte Den Europæiske Unions støtte til de aktiviteter, der udføres af Organisationen for Sikkerhed og Samarbejde i Europa (OSCE), i overensstemmelse med den generelle rammeaftale for fred.

Artikel 2

1. Med hensyn til lokalvalgene i Bosnien-Hercegovina får den i artikel 1 omhandlede støtte form af, at der stilles et korps af EU-observatører til rådighed for at overvåge valget i OSCE's regi, herunder vælgerregistrering, valghandling og stemmeoptælling.

2. EU's observatører på lang sigt skal opholde sig i området i indtil 220 dage. EU's observatører på mellemlang sigt skal opholde sig i området i indtil 70 dage. EU's observatører på kort sigt skal opholde sig i området i 14 dage.

Artikel 3

1. For at dække de yderligere udgifter i forbindelse med gennemførelse af de i artikel 2 nævnte aktiviteter afholdes der et beløb på 5,5 mio. ECU over de Europæiske Fællesskabers almindelige budget for 1997.

2. Omkostningerne i forbindelse med observatørernes deltagelse (såsom dagpenge og andre opholdsudgifter, oplæring, lokal befordring og ud- og hjemrejse til og fra de pågældende områder) skal afskrives på det samlede beløb, der afholdes over De Europæiske Fællesskabers almindelige budget under fælles aktion 96/406/FUSP.

3. Udgifter, der afholdes af det i stk. 1 omhandlede beløb, forvaltes efter Fællesskabets procedurer og regler på budgetområdet.

Artikel 4

Rådet gør status over gennemførelsen af denne afgørelse.

Artikel 5

Denne afgørelse træder i kraft på dagen for vedtagelsen.

Artikel 6

Denne afgørelse offentliggøres i Tidende.

Udfærdiget i Bruxelles, den 24. marts 1997.

På Rådets vegne

H. VAN MIERLO

Formand

(1) EFT nr. L 168 af 6. 7. 1996, s. 1. Den fælles aktion er ændret ved afgørelse 97/153/FUSP (EFT nr. L 63 af 4. 3. 1997, s. 1).